**Έκθεση της Κοινοβουλευτικής Επιτροπής Περιβάλλοντος για τον αναπεμφθέντα νόμο «Ο περί Βιομηχανικών Εκπομπών (Ολοκληρωμένη Πρόληψη και Έλεγχος της Ρύπανσης) (Τροποποιητικός) Νόμος του 2022»**

**Παρόντες:**

|  |  |
| --- | --- |
|  Χαράλαμπος Θεοπέμπτου, πρόεδρος  | Χρύσανθος Σαββίδης |
|  Νίκος Κέττηρος | Λίνος Παπαγιάννης |
|  Πρόδρομος Αλαμπρίτης  | Μιχάλης Γιακουμή |
|  Σάβια Ορφανίδου | **Μη μέλη της επιτροπής:** |
|  Ρίτα Θεοδώρου Σούπερμαν | Πανίκος Λεωνίδου |
|  Αντρέας Καυκαλιάς |  |

 Η Κοινοβουλευτική Επιτροπή Περιβάλλοντος επανεξέτασε σε συνεδρία της, που πραγματοποιήθηκε στις 28 Δεκεμβρίου 2022, τον πιο πάνω νόμο, ο οποίος ψηφίστηκε από τη Βουλή των Αντιπροσώπων στις 2 Δεκεμβρίου 2022 και ο οποίος αναπέμφθηκε από τον Πρόεδρο της Δημοκρατίας με επιστολή του, ημερομηνίας 19 Δεκεμβρίου 2022, κατ’ επίκληση του άρθρου 51.1 του Συντάγματος της Κυπριακής Δημοκρατίας. Στη συνεδρία της επιτροπής παρευρέθηκαν ο Υπουργός Γεωργίας, Αγροτικής Ανάπτυξης και Περιβάλλοντος, συνοδευόμενος από λειτουργούς του ιδίου υπουργείου, καθώς και εκπρόσωπος της Νομικής Υπηρεσίας της Δημοκρατίας.

 Με τον αναπεμφθέντα νόμο σκοπείται η τροποποίηση του περί Βιομηχανικών Εκπομπών (Ολοκληρωμένη Πρόληψη και Έλεγχος της Ρύπανσης) Νόμου, ώστε να θεσπιστεί μεταβατική διάταξη δυνάμει της οποίας θα παρέχεται στην αρμόδια αρχή, κατά παρέκκλιση των προνοιών της βασικής νομοθεσίας, η δυνατότητα χορήγησης έως και την 31η Δεκεμβρίου 2023 Άδειας Βιομηχανικών Εκπομπών (ΑΒΕ), με μέγιστη διάρκεια ισχύος το ένα (1) έτος, σε εγκαταστάσεις οι οποίες, ενώ εμπίπτουν στο πεδίο εφαρμογής της βασικής νομοθεσίας και ενώ πληρούν τα περιβαλλοντικά κριτήρια, δεν δύνανται να εξασφαλίσουν την εν λόγω άδεια λόγω μη κατοχής έγκυρης και εν ισχύ πολεοδομικής άδειας ή άδειας οικοδομής ή πιστοποιητικού έγκρισης.

 Σημειώνεται ότι στο τελευταίο αναθεωρημένο κείμενο του νομοσχέδιου, που είχε κατατεθεί στην επιτροπή τη 12η Οκτωβρίου 2022 από το αρμόδιο υπουργείο, προεβλέποντο τα ακόλουθα:

1. Η επέκταση της μέγιστης διάρκειας της ισχύος της ΑΒΕ από τα πέντε (5) έτη στα οκτώ (8) έτη.

2. Η επέκταση της χρονικής περιόδου εντός της οποίας η αρμόδια αρχή θα μπορούσε κατά παρέκκλιση να εξετάσει τη χορήγηση ή ανανέωση ΑΒΕ μέχρι την 31η Δεκεμβρίου 2024.

3. Ο καθορισμός της μέγιστης διάρκειας ισχύος της κατά παρέκκλιση ΑΒΕ στα πέντε (5) έτη.

 Οι λόγοι της αναπομπής του υπό αναφορά νόμου, όπως αυτοί περιλαμβάνονται στην επιστολή του Προέδρου της Δημοκρατίας προς την Πρόεδρο της Βουλής των Αντιπροσώπων, ημερομηνίας 19 Δεκεμβρίου 2022, παρατίθενται αυτούσιοι πιο κάτω:

 «Σκοπός του υπό αναπομπή Νόμου, είναι η τροποποίηση του βασικού νόμου, ώστε να προβλεφθεί στο βασικό νόμο, δυνατότητα στην Αρμόδια Αρχή να επιτρέπει τη λειτουργία εγκαταστάσεων που λειτουργούσαν πριν την έναρξη ισχύος του βασικού Νόμου, χωρίς την κατοχή έγκυρης και εν ισχύ πολεοδομικής άδειας και/ή άδειας οικοδομής και/ή πιστοποιητικού έγκρισης (απαίτηση του βασικού νόμου), νοουμένου ότι τηρούνται οι υπόλοιπες περιβαλλοντικές προϋποθέσεις, με τη χορήγηση Άδειας Βιομηχανικών Εκπομπών (εφεξής καλούμενης “ΑΒΕ”) σύμφωνα με το βασικό νόμο.

 Εμπίπτουν στο βασικό νόμο 73 εγκαταστάσεις εκ των οποίων 34 εγκαταστάσεις δεν κατέχουν έγκυρη και εν ισχύ Πολεοδομική Άδεια ή Άδεια Οικοδομής. Σε αυτές συμπεριλαμβάνονται οι βασικές παραγωγικές μονάδες της ΑΗΚ, ΧΥΤΑ Πάφου καθώς και άλλες μονάδες διαχείρισης αποβλήτων, ένα σφαγείο, κεραμεία και μεγάλες χοιροτροφικές και πτηνοτροφικές μονάδες.

 Ο υπό αναπομπή Νόμος προβλέπει παράταση στο δικαίωμα της Αρμόδιας Αρχής να χορηγεί ή ανανεώνει ΑΒΕ σε εγκαταστάσεις που δεν διαθέτουν έγκυρη και εν ισχύ πολεοδομική άδεια ή/και άδεια οικοδομής ή/και πιστοποιητικό έγκρισης μόνο μέχρι τις 31.12.2023 και μόνο για μια φορά με μέγιστη διάρκεια ισχύος της ΑΒΕ για ένα χρόνο.

 Συνεπώς ο υπό αναπομπή Νόμος κρίνεται ότι δεν επιτυγχάνει τον επιδιωκόμενο σκοπό, καθώς είναι πρακτικά αδύνατο να εξασφαλιστούν έγκαιρα οι απαραίτητες άδειες από τους επηρεαζόμενους φορείς με αποτέλεσμα από την 01.01.2024 μεγάλος αριθμός εγκαταστάσεων να λειτουργεί χωρίς ΑΒΕ και να πρέπει να τερματιστεί η λειτουργία τους.

Σε αντίθετη περίπτωση, προκύπτει σοβαρός κίνδυνος επιβολής κυρώσεων σε βάρος της Κυπριακής Δημοκρατίας για παράβαση της σχετικής Οδηγίας. Ο τερματισμός της λειτουργίας εγκαταστάσεων όπως η ΑΗΚ, ο ΧΥΤΑ κ.ά. δεν μπορεί να αποτελεί επιλογή. Ως καταλληλότερη επιλογή κρίνεται η συνέχιση της λειτουργίας τους σύμφωνα με τις περιβαλλοντικές προϋποθέσεις, η οποία θα διασφαλίζεται μέσω ελέγχων από την Αρμόδια Αρχή, μέχρι την εξασφάλισης των απαιτούμενων αδειών εντός μιας εύλογης και ρεαλιστικής προθεσμίας.

 Με βάση τα προαναφερθέντα, εισηγούμαι όπως η Βουλή των Αντιπροσώπων επανεξετάσει την απόφασή της, αποδεχόμενη την παρούσα αναπομπή.».

 Ο Υπουργός Γεωργίας, Αγροτικής Ανάπτυξης και Περιβάλλοντος, κατά την εξέταση του αναπεμφθέντος νόμου από την επιτροπή, ανέλυσε περαιτέρω τους λόγους για τους οποίους η αναπομπή κρίθηκε σκόπιμη, στη βάση της πιο πάνω επιστολής του Προέδρου της Δημοκρατίας. Ειδικότερα, ανέφερε ότι πρόθεση της εκτελεστικής εξουσίας δεν είναι η αποδόμηση της ισχύουσας περιβαλλοντικήςνομοθεσίας, αλλά η ψήφιση μιας μεταβατικής παρέκκλισης, που θα επιτρέψει την έκδοση ΑΒΕ σε εγκαταστάσεις που παρουσιάζουν πολεοδομικές παρατυπίες, με στόχο την ένταξή τους στο ρυθμιστικό πεδίο της οικείας περιβαλλοντικής νομοθεσίας, ενισχύοντας με αυτό τον τρόπο τις αρμοδιότητες της αρμόδιας αρχής, ώστε να επιτρέψει αφενός την επιβολή όρων επί των εκδιδομένων ΑΒΕ και αφετέρου τη λήψη μέτρων σε περιπτώσεις παράβασης της περιβαλλοντικής νομοθεσίας.Περαιτέρω, ο υπουργός επισήμανε ότι το προβλεπόμενο στον αναπεμφθέντα νόμο χρονικό περιθώριο εντός του οποίου η αρμόδια αρχή μπορεί να εξετάσει αιτήσεις για παραχώρηση ή ανανέωση κατά παρέκκλιση ΑΒΕ, ήτοι μέχρι την 31η Δεκεμβρίου 2023, καθώς και η προβλεπόμενη σε αυτόν διάρκεια ισχύος ενός έτους της κατά παρέκκλιση ΑΒΕ κρίνονται ως μη ρεαλιστικές πρόνοιες, οι οποίες καθιστούν τον νόμο πρακτικά ανεφάρμοστο. Επικαλούμενος δε τον διοικητικό φόρτο και την πολυπλοκότητα της διαδικασίας εξέτασης των εν λόγω αδειών τόσο από την περιβαλλοντική αρχή όσο και από την πολεοδομική αρχή, ο υπουργός κάλεσε τη Βουλή των Αντιπροσώπων να παράσχει στις αρμόδιες αρχές τον απαραίτητο χρόνο και την ευχέρεια να ασκήσουν πιέσεις στις επηρεαζόμενες εγκαταστάσεις προς συμμόρφωση με τις σχετικές πολεοδομικές απαιτήσεις και να επεκτείνει τη διάρκεια της ισχύος της άδειας, ώστε να παρασχεθεί στις επηρεαζόμενες εγκαταστάσεις ο απαραίτητος χρόνος, προκειμένου να καταστεί εφικτή η συμμόρφωσή τους με τις εν λόγω απαιτήσεις.

Επιπρόσθετα, τόνισε ότι η αρμόδια αρχή αντιτίθεται στο ενδεχόμενο τερματισμού της λειτουργίας ορισμένων εκ των επηρεαζόμενων εγκαταστάσεων, καθότι κάτι τέτοιο θα είχε σοβαρές αρνητικές επιπτώσεις στην οικονομία της Δημοκρατίας, της οποίας η άμεση συμμόρφωση με τις πρόνοιες της σχετικής Οδηγίας είναι απαραίτητη.

Στο πλαίσιο της συζήτησης, οι εκπρόσωποι του Υπουργείου Γεωργίας, Αγροτικής Ανάπτυξης και Περιβάλλοντος, καθώς και η εκπρόσωπος της Νομικής Υπηρεσίας της Δημοκρατίας, αναφερόμενοι στη ρύθμιση του εδαφίου (4) του άρθρου 2 του αναπεμφθέντος νόμου, η οποία προβλέπει ότι από την 1η Ιανουαρίου 2024 η αρμόδια αρχή θα χορηγεί άδεια σε σχέση με εγκατάσταση ή θα ανανεώνει άδεια εγκατάστασης για την οποία υφίσταται έγκυρο και εν ισχύι πιστοποιητικό έγκρισης, επισήμαναν ότι από την εφαρμογή της ενδέχεται να δημιουργηθεί δυσμενής διάκριση.

Περαιτέρω, μέλος της επιτροπής εισηγήθηκε την αύξηση της διάρκειας της ισχύος της κατά παρέκκλιση ΑΒΕ από το ένα έτος στα δύο έτη. Ο Υπουργός Γεωργίας, Αγροτικής Ανάπτυξης και Περιβάλλοντος συμφώνησε με την εν λόγω εισήγηση, νοουμένου ότι παράλληλα θα διαγραφεί το εδάφιο (4) του άρθρου 2 του αναπεμφθέντος νόμου, το οποίο μετά την 1η Ιανουαρίου 2024 επιτρέπει την χορήγηση ΑΒΕ ή την ανανέωση ΑΒΕ σε σχέση με την εγκατάσταση, μόνο σε περίπτωση που υφίσταται για την εγκατάσταση έγκυρο και εν ισχύι πιστοποιητικό έγκρισης. Επιπρόσθετα, ο υπουργός εισηγήθηκε εναλλακτικά την αύξηση της διάρκειας της ισχύος κατά παρέκκλιση ΑΒΕ από το ένα στα τέσσερα έτη.

Η Κοινοβουλευτική Επιτροπή Περιβάλλοντος, επανεξετάζοντας τον αναπεμφθέντα νόμο στη βάση των λόγων αναπομπής αυτού από τον Πρόεδρο της Δημοκρατίας, αποφάσισε ομόφωνα να αποδεχτεί την αναπομπή και με τη σύμφωνη γνώμη του Υπουργού Γεωργίας, Αγροτικής Ανάπτυξης και Περιβάλλοντος να επιφέρει σε αυτόν αριθμό τροποποιήσεων ως ακολούθως:

1. Την επέκταση του χρονικού περιθωρίου εντός του οποίου του η αρμόδια αρχή θα δύναται να εξετάσει αιτήσεις για παραχώρηση ή ανανέωση κατά παρέκκλιση ΑΒΕ μέχρι την 31η Δεκεμβρίου 2024.
2. Την αύξηση της διάρκειας της ισχύος της κατά παρέκκλιση ΑΒΕ από το ένα έτος στα δύο έτη.
3. Τη διαγραφή του εδαφίου (4) του άρθρου 2 του αναπεμφθέντος νόμου, το οποίο προβλέπει ότι μετά την 1η Ιανουαρίου 2024 θα επιτρέπεται η χορήγηση ΑΒΕ ή η ανανέωση ΑΒΕ σε σχέση με την εγκατάσταση, μόνο σε περίπτωση που υφίσταται για την εγκατάσταση έγκυρο και εν ισχύι πιστοποιητικό έγκρισης.

28 Δεκεμβρίου 2022

Αρ. Φακ.: 23.01.063.092-2022

ΝΠ,ΣΓ,ΑΒ/ΣΠ/ΠΧ